
Text rozhodnutia
Súd: Krajský súd Trnava Spisová značka: 14S/75/2015 Identifikačné číslo súdneho spisu: 2015200293 Dátum vydania rozhodnutia: 05. 05. 2016 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2016:2015200293.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu JUDr. Pavla Lacza a členov senátu JUDr. Ľubomíra Bundzela a JUDr. Andrey Vyskočovej v právnej veci žalobcu: N. K., nar.XX.XX.XXXX, bytom Y. XX, XXX XX Y., právne zastúpený: KUTAN & PARTNERS s.r.o., advokátska kancelária, IČO 36 861 308, so sídlom Laurinská 18, 811 01 Bratislava, proti žalovanému: Krajské riaditeľstvo PZ Trnava, Krajský dopravný inšpektorát, Kollárova 31, 917 02 Trnava, o návrhu na preskúmanie rozhodnutia žalovaného č. KRPZ-TT-KDI3-9/2015-ODV zo dňa 11.02.2015, takto r o z h o d o l : Súd napadnuté rozhodnutie žalovaného Krajského riaditeľstva Policajného zboru Trnava, Krajský dopravný inšpektorát Trnava č. KRPZ-TT-KDI3-9/2015-ODV zo dňa 11.02.2015 a rozhodnutie Okresného riaditeľstva Policajného zboru v Senici, Okresného dopravného inšpektorátu č.ORPZ-SE- ODI2-P-496/2014 zo dňa 29.12.2014 z r u š u j e podľa § 250j ods. 2 písm. d) O.s.p. a vec mu vracia na ďalšie konanie. Žalovaný je povinný zaplatiť žalobcovi náhradu trov konania vo výške 35,- eur za zaplatený súdny poplatok a trovy právneho zastúpenia vo výške 634,72 eur k rukám právneho zástupcu žalobcu Advokátskej kancelárie KUTAN & PARTNERS s.r.o. do 3 dní od právoplatnosti rozsudku. o d ô v o d n e n i e : Žalobou podanou tunajšiemu súdu dňa 16.04.2015 sa žalobca prostredníctvom svojho právneho zástupcu domáhal preskúmania rozhodnutia žalovaného Krajského riaditeľstva PZ, Krajského dopravného inšpektorátu Trnava č.KRPZ-TT-KDI3-9/2015-ODV zo dňa 11.02.2015, ktorým žalovaný zamietol odvolanie žalobcu a potvrdil rozhodnutie prvostupňového správneho orgánu Okresného riaditeľstva PZ, Okresného dopravného inšpektorátu Senica č. ORPZ-SE-ODI2-P-496/2014 zo dňa 29.12.2014, ktorým prvostupňový správny orgán uložil žalobcovi pokutu vo výške 500 eur a zákaz činnosti viesť motorové vozidlá na dobu 16 mesiacov za priestupok, ktorého sa mal dopustiť žalobca tak, že dňa 02.12.2014 v čase o 09.48 hod. viedol svoje motorové vozidlo značky Renault Megan, EČ SE599BY v obci Rybky, pričom mu bola cestným laserovým rýchlomerom Ultra Lyte LTI 20-20 100LR, výrobné číslo 08-054-01 zaznamenaná rýchlosť 91 km/hod., pričom táto rýchlosť bola upravená o možnú chybu meradla v prospech vodiča, keďže nameraná rýchlosť bola 94 km/hod.. Žalobca v žalobe namietal, že hoci uznal priestupok a bol ochotný zaplatiť pokutu v blokovom konaní, nebola mu táto skutočnosť umožnená. Žalobca uviedol, že po zastavení sa k priestupku priznal, pričom policajt mu uviedol, že za priestupok je povinný zaplatiť pokutu vo výške 360,-eur. Žalobca na to uviedol, že takúto sumu nemá pri sebe a žiadal, aby mu policajt vystavil šek. Tento však takýto postup odmietol. Následne žalobca sa ešte v ten istý deň dostavil na Dopravný inšpektorát v Senici v úmysle zaplatiť pokutu, čo mu však nebolo umožnené z dôvodu, že mu bol uložený aj zákaz činnosti viesť motorové vozidlo a vec nie je možné riešiť v blokovom konaní. Žalobca teda namietal, že celá vec bola riešená v blokovom konaní, keďže následne šekom uhradil pokutu 360,-eur a vec považoval za vybavenú. Nie je zrejmé, prečo následne žalovaný resp. prvostupňový správny orgán rozhodol o uložení pokuty 500,-eur a trestu zákazu činnosti viesť motorové vozidlá. Žalobca poukázal, že v potvrdení o zadržaní vodičského preukazu bolo v poslednej vete uvedené, že pokuta mu bola uložená v blokovom konaní a teda následne mu mal byť vrátený aj vodičský preukaz tak, ako to tvrdil príslušník polície, ktorý ho zastavil bezprostredne po spáchaní priestupku. Žalovaný sa k žalobe písomne nevyjadril a vo svojom vyjadrení zo dňa 14.05.2014 len reagoval na výzvu súdu, či súhlasí s prejednaním veci bez nariadenia pojednávania. Z prvostupňového rozhodnutia Okresného riaditeľstva PZ v Senici, Okresného dopravného inšpektorátu v Senici č. ORPZ-SE-ODI2-P-496/2014 zo dňa 29.12.2014 súd zistil, že žalobca bol uznaný vinným zo spáchania priestupku proti bezpečnosti a plynulosti cestnej premávky podľa § 22 ods. 1 písm. h/ zákona o priestupkoch, za čo mu bola uložená pokuta 500,-eur a zákaz činnosti viesť motorové vozidlá na dobu 16 mesiacov. Uvedeného priestupku sa mal žalobca dopustiť tým, že dňa 02.12.2014 v čase o 9.48 hod. viedol vozidlo továrenskej značky Renault Megan EČ SE599BY v obci Rybky, pričom mu bola cestný laserovým rýchlomerom Ultra Lyte LTI 20-20 100 LR výrobné číslo 08-054-01 zaznamenaná rýchlosť 91 km/hod. pričom rýchlosť bola upravená o možnú chybu meradla ±3 km/hod. v prospech vodiča, nameraná rýchlosť 94 km/hod. Prvostupňový správny orgán v odôvodnení svojho rozhodnutia uviedol, že žalobca sa k spáchaniu priestupku priznal. Priestupok spočíval v tom, že žalobca v obci, kde je maximálne povolená rýchlosť najviac 50 km/hod. jazdil rýchlosťou 91 km/hod. Za uvedený priestupok prvostupňový správny orgán uložil žalobcovi pokutu podľa § 22 ods. 2 písm. c/ zákona o priestupkoch s prihliadnutím na mieru zavinenia, pohnútky ako aj osobu páchateľa a to v hornej hranici zákonnej sadzby a zároveň mu uložil aj trest zákazu činnosti viesť motorové vozidlá na dobu 16 mesiacov. Proti tomuto rozhodnutiu podal žalobca dňa 29.12.2014 odvolanie, v ktorom namietal v podstate rovnaké skutočnosti, ktoré uvádzal aj v podanej žalobe. Žalovaný, ako druhostupňový správny orgán, vo svojom rozhodnutí č.KRPZ-TT-KDI3-9/2015-ODV zo dňa 11.02.2015 zamietol odvolanie žalobcu a potvrdil prvostupňové rozhodnutie, pričom v dôvodoch rozhodnutia poukázal na to, že žalobca po spáchaní priestupku odmietol zaplatiť policajtovi pokutu v blokovom konaní na mieste vo výške 360,- eur, nakoľko nemal pri sebe peniaze. Nesúhlasil ani s vystavením bloku na pokutu nezaplatenú na mieste, čím nebolo možné použiť ustanovenie § 84 ods. 1 zákona o priestupkoch. Z uvedeného dôvodu policajt realizujúci predmetný priestupok na mieste spísal správu o výsledku objasňovania na úseku cestnej dopravy, ktorú žalobca odmietol podpísať. Ďalej mu policajt na mieste v zmysle § 70 ods. 1 písm. a/ zákona o premávke zadržal vodičský preukaz, pretože za opísaný skutok mu bolo možné uložiť aj sankciu a to trest zákazu činnosti viesť motorové vozidlá. O zadržaní vozidla vydal policajt žalobcovi potvrdenie, ktoré žalobca podpísal. K objasňovaniu vo veci priestupku bolo ďalej zistené, že N. K. dňa 11.12.2014 svojvoľne poštovou poukážkou poukázal na účet Ministerstva vnútra SR hotovosť 360,-eur s uvedením variabilného symbolu identifikačné číslo policajta XXXXXX, čo odvolací správny orgán Krajského dopravného inšpektorátu, Krajského riaditeľstva PZ v Trnave považuje za účelovú obranu priestupcu. Žalovaný uviedol, že uvedená pokuta nebola žalobcovi uložená v rámci blokového konania, ale v rámci vykonaného správneho konania. Krajský súd predmetnú vec prejednal na pojednávaní konanom dňa 05.05.2016 v zmysle § 244 a nasl. OSP, pričom zistil, že obe rozhodnutia správnych orgánov sú nepreskúmateľné a zmätočné a preto tieto rozhodnutia zrušil podľa § 250j ods. 2 písm. d/ OSP a vec vrátil správnemu orgánu na ďalšie konanie. Právny zástupca žalobcu na pojednávaní uviedol, že postup žalovaného považuje za nezákonný, pretože podľa jeho názoru bol skutok vyriešený v blokovom konaní. Poukázal na jednotnosť konania svojho klienta, čo sa týka jeho vyjadrenia. Uviedol, že dokument bol značený ako potvrdenie o zadržaní vodičského preukazu je nepreskúmateľný, pretože v poslednej vete tohto dokumentu je uvedené, že vodičovi bola uložená pokuta v blokovom konaní a následne je tam dopísaná nejaká suma, ktorá podľa jeho názoru je suma 500,-eur. Dôležitý v tomto smere je text, z ktorého vyplýva, že vec bola vyriešená v blokovom konaní, pričom žalobca v žiadnom smere nenamieta, že by nespáchal priestupok a zaplatil aj sumu, ktorú určil príslušník polície v blokovom konaní. Žalobca vo veci uviedol, že pokiaľ ide o prekročenie rýchlosti tak uznal po zastavení, že rýchlosť prekročil a že priestupok spáchal. Policajt mu uviedol, že mu bude uložená pokuta 360,-eur, na čo policajtovi oznámil, že nemá v hotovosti takúto sumu a ani nedisponuje s takouto sumou na svojom bankovom účte. Policajt však trval na tom, že chce vyriešiť pokutu v blokovom konaní a aby si požičal peniaze od kamaráta. On navrhol policajtovi, aby mu vystavil šek na zaplatenie pokuty, s čím však policajt nesúhlasil. Ďalej žalobca uviedol, že následne sa dostavil do kancelárie na svojom pracovisku, kde si požičal sumu 360,-eur v úmysle túto sumu uhradiť na dopravnom inšpektoráte, kde mu však policajt oznámil, že už pokutu nie je možné zaplatiť, pretože mu bol uložený aj zákaz činnosti riadiť motorové vozidlá. Žalobca ďalej uviedol, že on vnímal papier označujúci ako potvrdenie o zadržaní vodičského preukazu ako doklad o tom, že mu bola zadržaný vodičský preukaz dočasne na 14 dní a následne po zaplatení blokovej pokuty mu bude vrátený. Poverená zástupkyňa žalovaného na pojednávaní uviedla, že v prvom rade chce poukázať na to, že k blokovému konaniu vôbec nedošlo a to preto, že žalobca nesplnil podmienky, ktorými je zaplatenie pokuty na mieste. Pokiaľ sa týka o listinu označenú ako potvrdenie o zadržaní vodičského preukazu, ktorú spomínal právny zástupca žalobcu na pojednávaní tak poverená zástupkyňa žalovaného uviedla, že dopísaný text nie je suma 500 eur, ale je to text SOVO čo značí, že ide o správu o výsledku objasňovania. Ďalej poverená zástupkyňa žalovaného uviedla, že žalobca síce prišiel na dopravný inšpektorát v snahe uhradiť blokovú pokutu, avšak už to v tomto štádiu nebolo možné, pretože začalo sa priestupkové konanie. Podľa § 244 ods. 1,2,3 OSP (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). (3) Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1,2,3 OSP (1) Podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. (2) Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. (3) Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa § 22 ods. 2 písm. c/ zákona č. 372/1990 Zb. o priestupkoch (2) Za priestupok podľa odseku 1 c) písm. e), g) a i) možno uložiť pokutu od 150 eur do 800 eur a zákaz činnosti do troch rokov, Podľa § 71 ods. 1 zákona o cestnej premávke (1) Policajt je oprávnený zadržať vodičský preukaz okrem dôvodov podľa § 70 ods. 1 aj vtedy, ak vodič motorového vozidla, ktorému je v blokovom konaní za priestupok proti bezpečnosti a plynulosti cestnej premávky, za priestupok spáchaný nezaplatením úhrady diaľničnej známky za užívanie vymedzených úsekov diaľnic a rýchlostných ciest, za priestupok spáchaný na úseku výberu mýta, 37a) za priestupok spáchaný na úseku cestnej dopravy 37b) alebo za priestupok spáchaný porušením predpisov na úseku organizácie pracovného času v doprave 37c) uložená pokuta, je ochotný ju zaplatiť, ale nemôže tak urobiť na mieste. Podľa § 71 ods. 4 zákona o cestnej premávke (4) Ak páchateľ priestupku preukázateľne zaplatil uloženú blokovú pokutu v lehote podľa odseku 2, zadržaný vodičský preukaz sa mu bezodkladne vráti po tom, čo sa orgán Policajného zboru o zaplatení pokuty dozvedel. Páchateľ priestupku je na účely prevzatia zadržaného vodičského preukazu povinný dostaviť sa na orgán Policajného zboru; ak ide o cudzinca, ktorý nemá pobyt na území Slovenskej republiky, orgán Policajného zboru zašle vodičský preukaz štátu jeho pobytu. Podľa § 16 ods. 4 zákona o cestnej premávke (4) Vodič smie v obci jazdiť rýchlosťou najviac 50 km.h-1, a ak ide po diaľnici v obci alebo po rýchlostnej ceste v obci, najviac 90 km.h-1. Podľa § 22 ods. 1 písm. h/ zákona o priestupkoch (1) Priestupku proti bezpečnosti a plynulosti cestnej premávky sa dopustí ten, kto h) ako vodič motorového vozidla prekročí rýchlosť ustanovenú v osobitnom predpise3c) alebo prekročí rýchlosť ustanovenú dopravnou značkou alebo dopravným zariadením 1. v obci najviac o 20 km.h na -1 alebo mimo obce najviac o 30 km.h na -1, 2. v obci o 21 až 50 km.h na -1 alebo mimo obce o 31 až 60 km.h na -1, 3. v obci o viac ako 50 km.h na -1 alebo mimo obce o viac ako 60 km.h na -1, Preskúmaním spisového materiálu súd zistil, že obe rozhodnutia sú zmätočné vo vzťahu k listinám, ktoré sú obsahom pripojeného spisu, najmä vo vzťahu k záznamu, ktorý spísal príslušník polície nadpráporčík W. X., ktorý zastavil žalobcu po tom, ako tento prekročil rýchlosť ako aj vo vzťahu k potvrdeniu o zadržaní vodičského preukazu zo dňa 02.12.2014. Uvedený záznam ako aj potvrdenie o zadržaní vodičského preukazu sú dokumentmi, ktoré sú v rozpore so skutočnosťami, ktoré konštatuje prvostupňový správny orgán ako aj žalovaný a tieto doklady nie sú vyhodnotené z hľadiska obrany žalobcu, že celá vec bola riešená v blokovom konaní, resp. sú vyhodnotené v neprospech žalobcu. Zo záznamu spísaného nadpráporčíkom W. X. zo dňa 02.12.2014 vyplýva, že tento príslušník zastavil žalobcu po tom, ako mu bolo namerané prekročenie rýchlosti v obci, pričom v zázname príslušník uviedol, že vodičovi ukázal záznam z prekročenia rýchlosti a uložil mu pokutu podľa sadzobníka pokút 360,-eur. Na to žalobca uviedol, že pokutu platiť nebude, lebo nemá peniaze. Tak mu príslušník uviedol, že ak nemá hotovosť môže pokutu zaplatiť aj v blokovom konaní na pokutu nezaplatenú na mieste s tým, že mu bude na 14 dní zadržaný vodičský preukaz a tento si môže po zaplatení vyzdvihnúť na okresnom dopravnom inšpektoráte. Žalobca s týmto nesúhlasil a povedal, že pokutu platiť nebude a chce sa radšej dohodnúť. Z uvedeného záznamu je teda zrejmé, že žalobcovi obrana v súvislosti s tým, že nemal peniaze v hotovosti a preto nemohol zaplatiť pokutu je dôvodná. Okrem toho z uvedeného záznamu vyplýva, že žalobca bol aj poučený o tom, že vodičský preukaz mu bude zadržaný na 14 dní a tento si môže po zaplatení vyzdvihnúť. Takisto z potvrdenia o zadržaní vodičského preukazu je zrejmé, že vodičovi bola uložená pokuta v blokovom konaní a tento toto potvrdenie podpísal. Oba tieto dokumenty teda korešpondujú s obranou žalobcu, že tento bol riešený v blokovom konaní a bola mu uložená pokuta 360,- eur. Z potvrdenia o zadržaní vodičského preukazu vyplýva, že následne bol v kolónke, kde sa uvádza výška uloženej pokuty v blokovom konaní dopísaný text, kde podľa názoru žalobcu ide o sumu 500,-eur, pričom podľa názoru poverenej zástupkyne žalovaného ide o text „SOVO“, ktorý značí, že vec bude riešená v rámci objasňovania v priestupkovom konaní. Z vyššie uvedenej skutočnosti krajský súd dospel k záveru, že obidva správne orgány pri rozhodovaní nepostupovali podľa ustanovení § 47 ods. 3 správneho poriadku a tiež porušili zásadu in dubio pro reo. Podľa krajského súdu sa oba správne orgány pridržiavali iba výpovede policajta a rozhodli len na základe jeho výpovede, čo je v rozpore s uvedenou zásadou, podľa ktorej v konaní pred správnym orgánom prejednávajúcim priestupky platia rovnaké zásady ako v trestnom konaní, kedy sa v pochybnostiach treba prikloniť v prospech priestupcu. Je potrebné poznamenať, že súd pri preskúmavaní zákonnosti rozhodnutia a postupu správneho orgánu v konkrétnej právnej veci posudzuje otázku, či vykonané dôkazy, z ktorých správny orgán vychádzal nie sú pochybné, alebo či vykonané dôkazy logicky robia vôbec možným skutkový záver, ku ktorému správny orgán dospel. Napokon posudzuje, či správny orgán aplikoval na predmetnú právnu vec relevantný právny predpis. Podľa názoru súdu nemožno mať v danej veci pochybnosti o vyhodnotení konania žalobcu ako protiprávneho konania a teda, že žalobca sa dopustil priestupku proti bezpečnosti a plynulosti cestnej premávky podľa § 22 ods. 1 písm. h/ zákona o priestupkoch. Zmätočnosť postupu prvostupňového správneho orgánu ako aj žalovaného spočíva v tom, že nebolo jasne zdokumentované, či v danom prípade došlo k odmietnutiu zaplatenia pokuty zo strany žalobcu takým spôsobom, že bolo potrebné pristúpiť k správnemu konaniu. Žalobca uviedol, že ešte v rovnaký deň ako spáchal priestupok sa dostavil na príslušný dopravný inšpektorát v snahe uhradiť sumu, ktorú mu uložil v blokovom konaní príslušník polície po tom, ako ho zastavil po prekročení rýchlosti na jeho motorovom vozidle. Keďže z potvrdenia o zadržaní vodičského preukazu ako aj z úradného záznamu príslušníka polície vyplýva, že vodičský preukaz bol zadržaný žalobcovi v rámci blokového konania na dobu 14 dní a vyplýva z neho aj poučenie, že po zaplatení pokuty mu bude tento vrátený, nebola jednoznačným spôsobom vyhodnotená obrana žalobcu, že tento mohol a mal vedieť, že pokiaľ nezaplatí pokutu na mieste, že v danom prípade nasleduje správne konanie, v rámci ktorého mu môže byť uložený aj trest zákazu činnosti. Súd ďalej poukazuje na zmätočnosť potvrdenia o zadržaní vodičského preukazu, keďže v danom potvrdení sa nachádza v kolónke „vodičovi vozidla bola uložená pokuta v blokovom konaní vo výške“ nezrozumiteľný text, ktorý podľa názoru žalobcu je suma 500 eur a podľa názoru žalovaného je to text „SOVO“. Zmätočnosť tohto potvrdenia je daná tým, že za týmto textom pokračuje text „eur“ teda skôr sa prikloniť k obrane žalobcu, že predmetný text bol považovaný za sumu 500 eur a keďže z tohto textu vyplýva, že pokuta bola uložená v blokovom konaní, žalobca sa teda mohol domnievať, že zaplatením blokovej pokuty bola celá vec vyriešená bez toho, aby následne došlo k vykonaniu priestupkového konania. Pokiaľ zo spisového materiálu jednoznačne nevyplýva, že celé konanie nebolo ukončené v blokovom konaní a teda, že nebola vyvrátená obrana žalobcu, ktorý považoval práve túto skutočnosť za rozhodujúcu, teda, že zaplatením blokovej pokuty bolo správne konanie ukončené, je potrebné v súlade s už spomínanou procesnou zásadou in dubio pro reo vyhodnotiť všetky argumenty v prospech žalobcu. Vzhľadom na horeuvedené skutočnosti súd rozhodol tak, ako je uvedené vo výrokovej časti tohto rozsudku. O trovách konania súd rozhodol podľa § 250k ods. 1 OSP, keď procesne úspešnému žalobcovi priznal nárok na náhradu trov konania vo výške 35,-eur spočívajúci v zaplatenom súdnom poplatku a v trovách právneho zastúpenia vo výške 634,72 eur. Trovy právneho zastúpenia boli priznané v zmysle § 11 ods. 4 vyhlášky č. 655/2004 Z.z. a spočívali v nasledovných právnych úkonoch : prevzatie a príprava zastupovania + režijný paušál 8,39 + 20 % DPH = 177,86 eur, žaloba + režijný paušál 8,39 + 20 % DPH = 177,86 eur, účasť na pojednávaní pred súdom dňa 05.05.2016 + režijný paušál 8,58 + 20 % DPH = 181,90 eur, náhrada za stratu času za účasť na pojednávaní Bratislava - Trnava, Trnava - Bratislava (pol hodina á 14,30) 4 pol hodiny + 20 % DPH spolu 68,64 eur, cestovná náhrada 22,66 eur a náhrada za naftu pri priemernej spotrebe 5,3 l na 100 km v cene nafty 1,035 eur (103,2 km) suma 5,80 eur. Celková suma trov právneho zastúpenia 634,72 eur, ktorú sumu je povinný uhradiť žalovaný žalobcovi do 3 dní od právoplatnosti rozsudku. Toto rozhodnutie senát Krajského súdu v Trnave prijal pomerom hlasov 3:0 (§ 3 ods. 9 zák. č. 757/2004 Z.z. v znení zák. č. 33/2011 Z.z.). Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2015200293.1 (dáta aktuálne k 12. 11. 2026). Záväzné je znenie zverejnené súdom.




